
AVIZ

asupra propunerii  legislative de modificare a Ordonanţei de Urgenţă nr.110 din 21/12/2006 privind modificarea şi completarea 
Legii nr.571/2003 privind Codul Fiscal
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă de modificare a Ordonanţei de Urgenţă nr.110 din 21/12/2006 privind modificarea şi completarea Legii nr.571/2003 privind Codul Fiscal, trimisă cu adresa Pl-x 448 din 17 iunie 2008, înregistrată sub  nr. 21/110 din 24 iunie 2008. 
Senatul, în calitate de primă Cameră sesizată, a respins propunerea legislativă în şedinţa din 17 iunie 2008.
Potrivit prevederilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  23  septembrie 2008.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa nr. 261 din 6 martie 2008 şi punctul de vedere al Guvernului transmis cu adresa nr. 1058 din 9 mai 2008 prin care nu susţine adoptarea acestei iniţiative legislative.

În urma dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică, întrucât Ordonanţa de urgenţă nr.50/2008 privind instituirea taxei pe poluare pentru autovehicule abrogă prevederile cuprinse în art. 2141 - 2143, acest act normativ stabilind cadrul legal pentru instituirea taxei de poluare pentru autovehicule, care constituie venit la bugetul Fondului pentru mediu, reglementând, printre altele, modalitatea de calcul a taxei şi categoriile de beneficiari exceptate de la plata taxei. Având în vedere aceste aspecte, s-a considerat că propunerea legislativă  a rămas fără obiect de reglementare.
Dincolo de oportunitatea modificării legii, potrivit dispoziţiilor art.60 din Legea nr.24/2000, republicată, cu modificările şi completările ulterioare, dispoziţiile de modificare şi de completare se încorporează, de la data intrării lor în vigoare, în actul normativ de bază, identificându-se cu acesta, iar intervenţiile legislative ulterioare trebuie raportate tot la actul de bază. Ca urmare, modificarea propusă prin prezentul proiect trebuie să vizeze Legea nr.571/2003 privind Codul fiscal şi nu Ordonanţa de urgenţă nr.110/2006 prin care Codul fiscal a fost modificat şi completat.
Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi, avizarea negativă a propunerii legislative.
În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice.  

